ኢትዮጵያ የሶማሊያ ሰላምና መረጋጋት ይበልጥ ተጠናክሮ እንዲቀጥል አስፈላጊውን ድጋፍ ታደርጋለች
ኢትዮጵያ በሶማሊያ የተገኘውን አንፃራዊ ሰላምና መረጋጋት ይበልጥ ተጠናክሮ እንዲቀጥል አስፈላጊውን ሁሉ እገዛና ድጋፍ እንደምታደርግ የውጭ ጉዳይ ሚኒስትሩ ገለጹ።ሚኒስትሩ ዶክተር ቴድሮሰ አድሃኖም በሶማሊያ የጁባ ላንድ ክልል መስተዳድር ፕሬዚዳንት ሼክ አህመድ መሃመድ ኢስላም በጽህፈት ቤታቸው ተቀብለው አነጋግረዋል።በዚህ ወቅት ዶክተር ቴድሮስ እንደተናገሩት፥ ባለፉት ሁለት ዓመታት በሶማሊያ የተገኘውን አንጻራዊ ሰላምና መረጋጋት ለማስቀጠል ኢትዮጵያ እስካሁን ስታደርግ የነበረውን እገዛና ድጋፍ አጠናክራ ትቀጥላለች።በሶማሊያ ሰላምና መረጋጋት ሊመጣ የቻለው እንደ ኢትዮጵያ አቆጣጠር በ2006 መጨረሻ ላይ በጁባ ላንድ ክልላዊ መንግስትና በፌዴራል መንግስቱ መካከል አዲስ አበባ ላይ ፌዴራሊዝምን ለመተግበር በደረሱት ስምምነት መሰረት ሁለቱም ቁርጠኛ ሆነው በመንቀሳቀሳቸው ነው።ከስምምነቱ በኋላ ሁለቱ በአንድ ላይ በሞቃዲሾና በባይዶዋ ጉባዔ ማዘጋጀታቸውን ጠቅሰው፥ በዛሬው ዕለትም ስምምነቱ በምን ደረጃ ላይ እንዳለና ምን ውጤቶችን እንዳስገኘ መነጋገራቸውን ዶክተር ቴድሮስ ገልጸዋል።በዚህ ሁሉ ሂደት ውስጥ ኢትዮጵያ የሶማሊያ ችግር በራሳቸው ተፈትቶ ሰላም የሰፈነባት ጎረቤት አገር ማየት ስለምትፈልግ በሚደረጉት የድርድርና የሰላም ጉባዔዎች ላይ የበኩሏን ታደርጋለች ሲሉ አብራርተዋል።የጁባ ላንድ ክልል መስተዳድር ፕሬዚዳንት ሼክ አህመድ መሃመድ ኢስላም በበኩላቸው፥ኢትዮጵያ የወቅቱ የኢጋድ ሊቀመንበር ስለሆነች ስምምነቱ በምን ሁኔታ ላይ እንዳለና አልሸባብን ከተቀሩት ግዛቶች እንዴት ማስወጣት እንደሚቻል ተነጋግረናል ብለዋል።የሶማሊያ ሰላም መሆን ለአካባቢው አገራት ሰላም ወሳኝ ስለሆነ ኢትዮጵያ የምታደርገውን ጥረት የበለጠ እንድትቀጥልም ጠይቀዋል።አዲስ አበባ ላይ የተፈረመው ስምምነት የሶማሊያን የሽግግር መንግስት ህገ መንግስት መሰርት ያደረገና በውስጡም የክልል መንግስታቶች መዋቅር፣ የሃብት ክፍፍል፣ የወደብ አጠቃቀም ምን መምስል እንዳለበት የሚያመላክት ነበር ሲል የዘገበው ኢዜአ ነው።